ai4bharat/Pralekha huggingface dataset:
পর্যটনমন্ত্রক
পর্যটন মন্ত্রকের উদ্যোগে খাজুরাহো’তে মেগা রোড শো-এর পাশাপাশি দায়বদ্ধ পর্যটন নিয়ে বিশেষ অনুষ্ঠানের আয়োজন
নয়াদিল্লি, ২৬ মার্চ ২০২১
পর্যটন মন্ত্রক খাজুরাহো-তে মেগা রোড শো-এর পাশাপাশি, দায়বদ্ধ পর্যটন নিয়ে আজ এক বিশেষ অনুষ্ঠানের আয়োজন করে। পর্যটনের এক আকর্ষণীয় গন্তব্য হিসাবে খাজুরাহো-কে সারা বিশ্বের সামনে তূলে ধরতে এই অনুষ্ঠানে বিভিন্ন দিক নিয়ে আলোচনা হয়। বিশেষজ্ঞরা আকর্ষণীয় পর্যটন কেন্দ্রগুলির প্রচার ও প্রসারে গুরুত্ব দেন। পর্যটন ক্ষেত্রকে সর্বজনীন করে তুলতে ভ্রমণ সংস্থাগুলির দায়িত্ব নিয়ে আলোচনা করা হয়। দায়বদ্ধ পর্যটনের একটি মডেল হিসাবে কেরল’কে তুলে ধরার দিকগুলি নিয়েও বিশেষজ্ঞরা আলোচনা করেন।
পর্যটন মন্ত্রকের অতিরিক্ত মহানির্দেশক শ্রীমতী রূপিন্দর ব্রার মন্ত্রকের বিভিন্ন উদ্যোগের ব্যাপারে বিস্তারিত বিবরণ পেশ করেন। এ প্রসঙ্গে তিনি বলেন, বর্তমান পরিস্থিতির প্রেক্ষিতে যাবতীয় কোভিড বিধি-নিষেধ মেনে দেশীয় পর্যটনের প্রসারে মেগা অনুষ্ঠানের আয়োজন করা হচ্ছে। এই অনুষ্ঠানগুলিতে সংশ্লিষ্ট সবপক্ষকে সামিল করা হচ্ছে। মন্ত্রকের সচিব স্বদেশ দর্শন কর্মসূচির আওতায় দেশে পর্যটন পরিকাঠামোর মানোন্নয়নে রাজ্য ও কেন্দ্রশাসিত অঞ্চলগুলিকে আর্থিক সহায়তা দেওয়া হচ্ছে বলেও জানান। ইতিমধ্যেই মধ্যপ্রদেশে ৪টি প্রকল্প খাতে ৩৫০ কোটি ২৬ লক্ষ টাকা মঞ্জুর করা হয়েছে। খাজুরাহো ও পার্শ্ববর্তী এলাকায় হেরিটেজ সার্কিটের উন্নয়নে ৪৪ কোটি ৯৯ লক্ষ টাকা মঞ্জুর করা হয়েছে। এর মধ্যে একটি সম্মেলন কেন্দ্র গড়ে তোলার জন্য ৩৪ কোটি ৯৯ লক্ষ টাকা খরচ করা হবে।
মন্ত্রক দেশে ১৯টি সুনির্দিষ্ট জনপ্রিয় পর্যটন কেন্দ্রের মানোন্নয়নে কেন্দ্রীয় স্তরের একটি কর্মসূচি গ্রহণ করেছে। এই পর্যটন কেন্দ্রগুলির মধ্যে খাজুরাহো রয়েছে। আগত পর্যটকদের সংখ্যা, বিশ্ব মানের পর্যটন কেন্দ্র হিসাবে মানোন্নয়নের সম্ভাবনা, আঞ্চলিক সমতা প্রভৃতি বিষয়কে বিবেচনায় রেখে পর্যটন কেন্দ্রগুলিকে চিহ্নিত করা হয়েছে। খাজুরাহো বাদে চিহ্নিত অন্য পর্যটন কেন্দ্রগুলির মধ্যে রয়েছে – কাজিরাঙ্গা জাতীয় উদ্যান , মহাবোধি মন্দির , হুমায়ুনের সমাধি , কুতুবমিনার , লালকেল্লা , কোলাবা সৈকত , ঢোলাবিরা  প্রভৃতি।
কর্মী, জন-অভিযোগএবংপেনশনমন্ত্রক
পেনশনপ্রাপক স্বামী বা স্ত্রীর জন্য জয়েন্ট ব্যাঙ্ক অ্যাকাউন্ট থাকা বাধ্যতামূলক নয়
নয়াদিল্লি, ২০ নভেম্বর, ২০২১
কেন্দ্রীয় কর্মচারী, গণ-অভিযোগ ও পেনশন তথা প্রধানমন্ত্রীর কার্যালয়ের প্রতিমন্ত্রী ডা. জিতেন্দ্র সিং আজ সুস্পষ্টভাবে জানিয়েছেন যে পেনশনপ্রাপক স্বামী বা স্ত্রীর জন্য জয়েন্ট ব্যাঙ্ক অ্যাকাউন্ট থাকা বাধ্যতামূলক নয়।
মন্ত্রী আরও বলেন, প্রধানমন্ত্রী শ্রী নরেন্দ্র মোদীর নেতৃত্বে সরকার সমাজের সব শ্রেণীর মানুষের জীবনযাপনের মানোন্নয়নে অগ্রাধিকার দিয়ে এসেছে। সরকার এটা উপলব্ধি করে অবসরপ্রাপ্ত কর্মী ও পেনশনপ্রাপকরা দেশের সম্পদ। এঁদের সুদীর্ঘ কর্মজীবনের অভিজ্ঞতা রয়েছে এবং পক্ষান্তরে তাঁরা দেশের সেবা করছেন।
পেনশন দপ্তরের উচ্চপদস্থ আধিকারিকদের সঙ্গে বৈঠক শেষে গণমাধ্যমের সঙ্গে কথা বলার সময় ডা. সিং আরও জানান, যদি কার্যালয়ের প্রধান এ বিষয়ে সন্তুষ্ট জন যে অবসরপ্রাপ্ত কোনও সরকারি কর্মচারী কোনও কারণবশত যদি জয়েন্ট অ্যাকাউন্ট খুলতে না পারেন, সেক্ষেত্রে তাঁকে পেনশনের ক্ষেত্রে বিশেষ সুবিধা দেওয়া হবে। এই মর্মে ইতিমধ্যেই সমস্ত এজেন্সি ব্যাঙ্কগুলিকে কেন্দ্রীয় সরকারি পেনশনপ্রাপকদের সম্পর্কে পরামর্শ দিয়ে বলা হয়েছে তারা যেন পারিবারিক পেনশনের ক্ষেত্রে জয়েন্ট অ্যাকাউন্ট খোলার ব্যাপারে কোনরকম বিধি-নিষেধ আরোপ না করে বা নতুন অ্যাকাউন্ট খোলার ব্যাপারেও বাধ্য না করে।
মন্ত্রী আরও বলেন, স্বামী বা স্ত্রীর ক্ষেত্রে একটি জয়েন্ট অ্যাকাউন্ট খোলা প্রয়োজন হলেও তা পারিবারিক পেনশনের ক্ষেত্রে প্রভিশনাল পেনশন অর্ডারের নীতি-নির্দেশিকা অনুযায়ী যে কোনও একজনের নামেই খোলা যেতে পারে। অবশ্য, এক্ষেত্রে সংশ্লিষ্ট পেনশনপ্রাপকের সম্মতির প্রয়োজন রয়েছে। এই ধরনের অ্যাকাউন্টগুলি পেনশনপ্রাপক বা তাঁর জীবিত, মনোনীত কোনও ব্যক্তি অথবা জীবিত কোনও ব্যক্তি পরিচালনা করতে পারবেন।
জয়েন্ট অ্যাকাউন্ট খোলার বিষয়টি এটা সুনিশ্চিত করে যে পারিবারিক পেনশন গ্রহণের ক্ষেত্রে যাতে কোনরকম বিলম্ব না হয় এবং নতুন পেনশন অ্যাকাউন্ট খোলার ক্ষেত্রেও যাতে পেনশনপ্রাপককে কোনরকম সমস্যার সম্মুখীন হতে না হয়। এ ধরনের পেনশন অ্যাকাউন্টের ক্ষেত্রে ন্যূনতম কিছু নথিপত্র জমা দিতে হয় যাতে অনতিবিলম্বে পারিবারিক পেনশন চালু করা যায়।
CG/BD/DM/
(Visitor Counter : 132
শিল্পওবাণিজ্যমন্ত্রক
সরকারি ই-বাজারের পক্ষ থেকে জাতীয় স্তরে সচেতনতামূলক ‘জিইএম সংবাদ’ কর্মসূচি
নয়াদিল্লি, ১৭ ডিসেম্বর, ২০১৯
কেন্দ্রীয় বাণিজ্য সচিব এবং সরকারি ই-বাজার বা জিইএম-এর চেয়ারম্যান শ্রী অনুপ ওয়াধাওয়ান আজ এখানে এক অনুষ্ঠানে জাতীয় স্তরে সচেতনতামূলক কর্মসূচির অঙ্গ হিসেবে ‘জিইএম সংবাদ’-এর সূচনা করেছেন। এ ধরনের কর্মসূচি গ্রহণের উদ্দেশ্য হল, ই-বাজার সম্বন্ধে স্থানীয় বিক্রেতাদের সুযোগ-সুবিধা সম্বন্ধে সচেতন করে তুলতে এ ধরনের বাজার ব্যবস্থার সঙ্গে যুক্ত সংশ্লিষ্ট সকল পক্ষ এবং স্থানীয় বিক্রেতাদের মধ্যে উপযুক্ত যোগসূত্র গড়ে তোলা। এর ফলে, ক্রেতাদের চাহিদা এবং পণ্যসামগ্রীর সংগ্রহ সম্পর্কে নিশ্চিত ধারণা পাওয়া যাবে।
বিশেষ এই সচেতনতামূলক কর্মসূচি দেশের বিভিন্ন রাজ্য ও কেন্দ্রশাসিত অঞ্চলে চলতি মাসের ১৯শে ডিসেম্বর থেকে আগামী বছরের ১৭ই ফেব্রুয়ারি পর্যন্ত চলবে। উল্লেখ করা যেতে পারে, সরকারি ই-বাজারে ১৫ লক্ষেরও বেশি পণ্য, ২০ হাজারেরও বেশি পরিষেবা এবং ৩ লক্ষেরও বেশি নথিভুক্ত বিক্রেতা ও পরিষেবাদাতা রয়েছেন। এছাড়াও, ৪০ হাজারেরও বেশি সরকারি সংস্থা এই ই-বাজার থেকে বিভিন্ন পণ্য ও পরিষেবা সংগ্রহ করে থাকে। ই-বাজার ব্যবস্থা চালু হওয়ার পর ৩ বছরের মধ্যে বৈদ্যুতিন এই বাজার ব্যবস্থার মাধ্যমে ৪০ হাজার কোটি টাকা মূল্যের ২৮ লক্ষেরও বেশি বরাত দেওয়া হয়েছে। বরাত পাওয়া এই পণ্য ও পরিষেবাগুলির মধ্যে ৫০ শতাংশই অতিক্ষুদ্র, ক্ষুদ্র ও মাঝারি শিল্প সংস্থার সঙ্গে যুক্ত। রাজ্য সরকারি দপ্তর ও প্রতিষ্ঠান ছাড়াও রাষ্ট্রায়ত্ত সংস্থাগুলি সরকারি ই-বাজার থেকেই প্রয়োজনীয় জিনিসপত্র সংগ্রহ করে থাকে। রাজ্যস্তরের বিক্রেতারাও ই-বাজার পোর্টাল কাজে লাগিয়ে জাতীয় স্তরে পণ্য ও পরিষেবা পৌঁছে দিয়ে উপকৃত হচ্ছেন। আজ চালু হওয়া ‘জিইএম সংবাদ’ পরিষেবার মাধ্যমে এখন থেকে এই পোর্টাল ব্যবহারকারীদের পক্ষ থেকেও ফিডব্যাক পাওয়া যাবে। ব্যবহারকারীদের পক্ষ থেকে পাওয়া পরামর্শ ও উপদেশগুলি ই-বাজার ব্যবস্থার মানোন্নয়নে কাজে আসবে বলে মনে করা হচ্ছে।
সরকারি ই-বাজার ব্যবস্থা হল জাতীয় স্তরে সরকারি সংগ্রহ-ভিত্তিক এমন একটি পোর্টাল যেখানে কেন্দ্র, রাজ্য, রাষ্ট্রায়ত্ত সংস্থা, স্বশাসিত সংস্থা এমনকি স্থানীয় সংস্থাগুলিও নিজেদের প্রয়োজন-ভিত্তিক বিভিন্ন পণ্য ও পরিষেবা সংগ্রহ করে থাকে এবং ক্রেতা ও বিক্রেতা উভয় পক্ষের মধ্যেই সেতুবন্ধনের কাজ করে। ২০১৬-র ৯ই আগস্ট এই ব্যবস্থার সূচনা হয়।
‘জিইএম সংবাদ’ সংক্রান্ত বিস্তারিত বিবরণ জিইএম ওয়েবসাইট – https://gem.gov.in - এ দেওয়া রয়েছে।
CG/BD/DM
(Visitor Counter : 106
প্রতিরক্ষামন্ত্রক
ভারত-প্রশান্ত মহাসাগরীয় আঞ্চলিক আলাপ-আলোচনা ২০২১ : ২৭ থেকে ২৯ অক্টোবর ২০২১
নয়াদিল্লী, ২৬ অক্টোবর, ২০২১
ভারত-প্রশান্ত মহাসাগরীয় আঞ্চলিক আলাপ-আলোচনা ২০১৮তে প্রথমবার আয়োজিত হয়। কৌশলগত দিক থেকে পারস্পরিক সম্পর্ক স্থাপনের ক্ষেত্রে ভারতীয় নৌবাহিনীর আর্ন্তজাতিক পর্যায়ে এটি একটি গুরুত্বপূর্ণ বার্ষিক কর্মসূচি। এবারের আঞ্চলিক এই আলাপ-আলোচনার নলেজ পার্টনার হিসেবে ন্যাশনাল মেরিটাইন ফাউন্ডেশন মূল দায়িত্ব পালন করে। এই সংস্থাটি এবার আঞ্চলিক এই আলোচনা আয়োজনের দায়িত্বে রয়েছে। আঞ্চলিক পর্যায়ে এ ধরণের আলাপ-আলোচনার উদ্দেশ্যই হল ভারত-প্রশান্ত মহাসাগরীয় আঞ্চল উদ্ভুত চ্যালেঞ্জ ও সুযোগ-সুবিধাগুলি পর্যালোচনা করা। ২০১৮-য় আঞ্চলিক স্তরে আয়োজিত এই আলোচনায় চারটি বিষয়ের ওপর গুরুত্ব দেওয়া হয়েছিল। এগুলি হল- সামুদ্রিক বাণিজ্য ; আঞ্চলিক যোগাযোগ; সমগ্র অঞ্চলে নৌ নজরদারির ক্ষেত্রে চ্যালেঞ্জ এবং নৌ-বাণিজ্যে সাইবার ভীতি।
এবারের ভারত-প্রশান্ত মহাসাগরীয় আঞ্চলিক আলাপ-আলোচনা ২৭-২৯ অক্টোবর পর্যন্ত অনলাইনে আয়োজন করা হয়েছে। এবারের আলাপ-আলোচনায় ৮টি বিষয়ের ওপর গুরুত্ব দেওয়া হচ্ছে। এরমধ্যে রয়েছে একবিংশ শতাব্দীতে নৌবাণিজ্য কৌশল উদ্ভাবন; ভারত-প্রশান্ত মহাসাগরীয় আঞ্চলে নৌ-বাণিজ্যে সুসংগতি ও বৈপরিত্য ; নৌ-বাণিজ্যের ওপর জলবায়ু পরিবর্তনের প্রভাব মোকাবিলায় উপযুক্ত কৌশল গ্রহণ ; বন্দর-কেন্দ্রিক আঞ্চলিক নৌ যোগাযোগ ও উন্নয়ন কৌশল প্রণয়ন ; আঞ্চলিক পর্যায়ে সরকারি-বেসরকারী নৌ-বাণিজ্য অংশীদারিত্ব গড়ে তুলতে কৌশল।
প্রতিরক্ষা মন্ত্রী, বিদেশ মন্ত্রী এবং পেট্রোলিয়াম ও প্রাকৃতিক গ্যাস মন্ত্রী এই আলোচনায় ভাষণ দেবেন। বার্ষিক এই আলাপ-আলোচনার মাধ্যমে ভারতীয় নৌবাহিনী এবং ন্যাশনাল মেরিটাইন ফাউন্ডেশন ভারত-প্রশান্ত মহাসাগরীয় আঞ্চলে নৌ-বাণিজ্যের ক্ষেত্রে ভূ-রাজনৈতিক বিভিন্ন সাম্প্রতিক ঘটনাবলীর প্রভাব নিয়ে মতবিনিময়ের উপযুক্ত মঞ্চ প্রদান করে।
CG/BD/NS
(Visitor Counter : 148
কেন্দ্রীয়মন্ত্রিসভা
ক্যান্সার নিয়ে গবেষণা বিষয়ে ভারত-ব্রিটেন সমঝোতাপত্রে সম্মতি কেন্দ্রীয় মন্ত্রিসভার
নয়াদিল্লি, ৭ মার্চ, ২০১৯
প্রধানমন্ত্রী নরেন্দ্র মোদীর পৌরোহিত্যে কেন্দ্রীয় মন্ত্রিসভার বৈঠকে ক্যান্সার নিয়ে গবেষণার উদ্যোগে ভারত এবং ব্রিটেনের মধ্যে সমঝোতাপত্রটি অনুমোদন করা হল। এটি স্বাক্ষরিত হয়েছিল ২০১৮-র ১৪ই নভেম্বর।
ভারত এবং ব্রিটেনের বিশেষজ্ঞদের নিয়ে ক্যান্সার প্রতিরোধে চিকিৎসায় এবং সুলভে চিকিৎসা পরিষেবার জন্য গবেষণার বিভিন্ন দিককে চিহ্নিত করতে এই ভারত-ব্রিটেন ক্যান্সার গবেষণা উদ্যোগ। এর জন্য গবেষণাগারের গবেষণা ছাড়াও লোক-সমীক্ষা এবং নতুন প্রযুক্তি ও চিকিৎসা-বিজ্ঞানের বিভিন্ন বিষয়ে আদানপ্রদান এই উদ্যোগের অঙ্গ। নতুন নতুন গবেষণার জন্য অর্থের যোগান দেবে এই উদ্যোগ। ক্যান্সার প্রতিরোধে উল্লেখযোগ্য কাজ যাতে হয় তার জন্য নির্দিষ্টি গবেষণায় উৎসাহ দেওয়া হবে এই দ্বিপাক্ষিক উদ্যোগে।
পাঁচ বছরে গবেষণার জন্য ১০০ মিলিয়ন পাউন্ড বা প্রায় ৯০ কোটি টাকা বিনিয়োগ করা হবে। এর মধ্যে ব্রিটেনের ভাগ হবে ৪৫ কোটি টাকা। বাকিটা দেবে এ দেশীয় সংস্থা। প্রতিটি অর্থ বছরের শুরুতে চলতি হার অনুযায়ী এই অংশ স্থির হবে।
ক্যান্সার প্রতিরোধে চিকিৎসা প্রযুক্তি এবং চিকিৎসা পরিষেবা, ওষুধ, উদ্ভাবনের উন্নতি হলেও গোটা বিশ্বেই স্বাস্থ্য পরিষেবার ওপর প্রবল চাপ সঠিক লক্ষ্যে পৌঁছনোর পক্ষে প্রতিবন্ধকতা হয়ে দেখা দিচ্ছে। বেড়েছে, ক্যান্সার চিকিৎসার খরচও। ইন্ডিয়া-ইউকে ক্যান্সার রিসার্চ ইনিশিয়েটিভ একটি পথদিশা বানিয়েছে যাতে যুক্ত করা হবে গবেষক, বৈজ্ঞানিক, স্বাস্থ্য পরিষেবাদানকারী সংস্থা ও অন্যান্য বিভিন্ন সংশ্লিষ্ট মহলকে যাতে কম খরচে ভালো চিকিৎসা করা যায়। এই উদ্যোগের ফলে উচ্চমানের গবেষক এবং গবেষণায় আগ্রহীদের সংখ্যাও বাড়বে। শুধুমাত্র প্রযুক্তি উদ্ভাবনেই নয়, তাঁদের প্রশিক্ষণ দেওয়া হবে নেতৃত্বদানের যাতে ব্যবস্থাপনা দক্ষতার মাধ্যমে তাঁরা গবেষণাগত শিক্ষার পাশাপাশি, ঔষধ শিল্পেও তাঁদের অবদান রাখতে পারেন।
CG/AP/DM
(Visitor Counter : 45
কর্মী, জন-অভিযোগএবংপেনশনমন্ত্রক
সরকারি কর্মচারীদের বাক্-স্বাধীনতা
নয়াদিল্লি, ২৫ জুলাই, ২০১৯
১৯৬৪ সালের সেন্ট্রাল সিভিল সার্ভিসেস  রুল্স-এর ৮ নং ধারা অনুযায়ী সরকারের কাছ থেকে আগাম অনুমোদন ছাড়া কোন কেন্দ্রীয় সরকারি কর্মচারী আংশিক বা পূর্ণভাবে সংবাদপত্র বা ছোট পত্র-পত্রিকা সম্পাদনা অথবা পরিচালন ব্যবস্থায় থাকা বা কোন বৈদ্যুতিন মাধ্যমে অংশগ্রহণ করতে পারবেন না। এই আইনেরই ৯ নং ধারা অনুযায়ী কোন সরকারি কর্মচারী কেন্দ্রীয় সরকারের সাম্প্রতিক নীতি বা কর্মপন্থা নিয়ে সমালোচনামূলক বিবৃতি বা মতামত দিতে পারবেন না যেটি কোন রাজ্য এবং কেন্দ্রীয় সরকারের মধ্যে সম্পর্কে চিড় ধরাতে পারে। সরকারি কর্মচারীদের কেবলমাত্র কর্মী সংগঠনের ‘অফিস বিয়ারার’রা সরকারি কর্মচারীদের কাজের শর্তগুলি সুরক্ষিত রাখার জন্য বক্তব্য রাখতে পারেন।
আজ রাজ্যসভায় এক প্রশ্নের লিখিত জবাবে এই তথ্য জানিয়েছেন কেন্দ্রীয় উত্তর-পূর্বাঞ্চল উন্নয়ন দপ্তরের স্বাধীন দায়িত্বপ্রাপ্ত প্রতিমন্ত্রী এবং প্রধানমন্ত্রী দপ্তর, কর্মীবর্গ, জন-অভিযোগ ও পেনশন, পারমানবিক শক্তি ও মহাকাশ দপ্তরের প্রতিমন্ত্রী ডঃ জিতেন্দ্র সিং।
CG/SSS/DM
(Visitor Counter : 85
প্রধানমন্ত্রীরদপ্তর
প্রধানমন্ত্রী চৌঠা জুলাই পুট্টাপার্থিতে সাই হিরা আন্তর্জাতিক কনভেনশন সেন্টারের উদ্বোধন করবেন
নতুনদিল্লি ০৩ জুলাই,২০২৩
প্রধানমন্ত্রী শ্রী নরেন্দ্র মোদী চৌঠা জুলাই সকাল ১০-৩০ মিনিটে ভিডিও কনফারেন্সিং-এর মাধ্যমে অন্ধ্রপ্রদেশের পুট্টাপার্থিতে সাই হিরা আন্তর্জাতিক কনভেনশন সেন্টারের উদ্বোধন করবেন । উদ্বোধনী অনুষ্ঠানে বিশ্বের নানা প্রান্তের বিশিষ্টজন এবং ভক্তবৃন্দ উপস্থিত থাকবেন ।
পুট্টাপার্থির প্রশান্তি নিলয়মে শ্রী সত্য সাই সেন্ট্রাল ট্রাস্ট নতুন সাই হিরা আন্তর্জাতিক কনভেনশন সেন্টারটি গড়ে তুলেছে । শ্রী সত্য সাই বাবার প্রধান আশ্রম প্রশান্তি নিলয়মে । বিশিষ্ট চিন্তাবিদ শ্রী রিউকো হিরা এই কনভেনশন সেন্টার নির্মাণের জন্য আর্থিক সাহায্য করেন । সংস্কৃতিক আদান-প্রদান, অধ্যাত্মবাদ চর্চা এবং বিশ্বজুড়ে সম্প্রীতি গড়ে তোলার জন্য এই কেন্দ্র সহায়ক হবে । সমাজের বিভিন্ন অংশের মানুষ এক জায়গায় এসে শ্রী সত্য সাই বাবার শিক্ষাকে বাস্তবায়িত করার জন্য যাতে একটি অনুকুল পরিবেশ পান, তা নিশ্চিত করতে এই কেন্দ্রটি গড়ে তোলা হয়েছে । এখানে সমাজের সকলস্তরের মানুষের মধ্যে আলাপ-আলোচনা ও বোঝাপড়াকে উৎসাহিত করতে, বিভিন্ন সাংস্কৃতিক অনুষ্ঠান ও আলোচনাসভার আয়োজনে এই কেন্দ্র বিশেষ সহায়ক হবে । এখানে আন্তর্জাতিকমানের বিভিন্ন সুযোগ সুবিধা ও পরিকাঠামোর ব্যবস্থা করা হয়েছে । বিশাল অঞ্চলে গড়ে ওঠা এই কেন্দ্রটিতে ধ্যানকক্ষ, সুন্দর উদ্যান সহ নির্মল এক পরিবেশ রয়েছে ।
CG/CB/CS……04-07-2023.. WORD 
(
শিল্পওবাণিজ্যমন্ত্রক
খসড়া জাতীয় লজিস্টিক্স নীতি পর্যালোচনা করলেন বাণিজ্য ও শিল্পমন্ত্রী
নয়াদিল্লি, ২৭ জুন, ২০১৯
কেন্দ্রীয় বাণিজ্য ও শিল্প এবং রেলমন্ত্রী শ্রী পীযূষ গোয়েল খসড়া জাতীয় লজিস্টিক্স নীতি এবং বাণিজ্য ও শিল্প মন্ত্রকের লজিস্টিক্স দপ্তরের দ্বারা প্রস্তুত ঐ নীতি রূপায়ণের প্রস্তাবিত কর্মপরিকল্পনা খতিয়ে দেখেছেন। ঐ খসড়া জাতীয় লজিস্টিক্স নীতি তৈরি করা হয়েছে রেল, সড়ক পরিবহণ ও মহাসড়ক, জাহাজ এবং অসামরিক বিমান পরিবহণ মন্ত্রকের সঙ্গে পরামর্শ করে। এই নীতি নির্ধারণ করতে সরকারি ৪৬টি সংস্থার দেওয়া তথ্য বিস্তারিতভাবে বিশ্লেষণ করা হয়েছে।
বাণিজ্য ও শিল্পমন্ত্রী তাঁর বক্তব্যের প্রথমেই চারটি মন্ত্রক এবং তাদের দপ্তরগুলিতে লজিস্টিক্স শৃঙ্খল বজায় রাখতে বর্তমানে প্রাপ্ত পরিকাঠামোয় একে অন্যকে সাহায্য করার পরামর্শ দেন। তিনি বলেন, এতে শুধুমাত্র ক্ষমতার পূর্ণ সদ্ব্যবহার করা যাবে তাই নয়, কমবে খরচও।
শ্রী গোয়েল, চারটি মন্ত্রককেই নিজেদের মধ্যে সমন্বয় রেখে কাজ করার নির্দেশ দেন যাতে ভারতের জিডিপি-র লজিস্টিক্স খাতে ১৪ শতাংশ বরাদ্দ কমে ৯ শতাংশ দাঁড়ায়। বৈঠকে রেল, অসামরিক বিমান পরিবহণ, জাহাজ ও অভ্যন্তরীণ জলপথ, সড়ক পরিবহণ, ওয়্যারহাউজ এবং কোল্ড-চেন সংক্রান্ত লজিস্টিক্সের সব দিক নিয়ে বিস্তারিত আলোচনা হয়।
খাদ্যশস্য, ফল এবং সবজি যাতে দ্রুত কৃষিক্ষেত্র থেকে বাজারে পৌঁছে দেওয়া যায়, শ্রী গোয়েল সেই বিষয়ে সংশ্লিষ্ট সকলকে সচেষ্ট হতে বলেন। তিনি বলেন, দেশ জুড়ে কোল্ড-চেনের জন্য কেন্দ্রীয় কর্মসূচিকে খসড়া লজিস্টিক্স নীতির কর্মপরিকল্পনার অংশ করে নিতে হবে বিশেষ করে, ফল, সবজি এবং পচনশীল দ্রব্যের ক্ষেত্রে। এর ফলে কৃষকদের ক্ষতি কমবে।
পর্যালোচনা বৈঠকে রেলের মাশুলের সরলীকরণ এবং ডেডিকেটেড ফ্রেইট করিডরের মাশুল নীতি নিয়ে বিস্তারিত আলোচনা হয়।
বাণিজ্য ও শিল্পমন্ত্রী আরও বলেন, যখনই কোন নতুন রাস্তা, রেলপথ, বিমানবন্দর, বন্দর নির্মাণের ভাবনা করা হবে, তখন লজিস্টিক্স দপ্তরকেও তার অঙ্গ করে নিতে হবে যাতে সুচারু পরিকল্পনা হয়, মাশুলের সরলীকরণ হয় এবং যাত্রী স্বাচ্ছ্বন্দ্য বৃদ্ধি পায়।
ভারতের লজিস্টিক্স ক্ষেত্র বহুধা বিস্তৃত। ২০২২-এর মধ্যে লজিস্টিক্স খাতে খরচ জিডিপি-র বর্তমান ১৪ শতাংশ থেকে ১০ শতাংশে নামিয়ে আনাই লক্ষ্য। ২০টিরও বেশি সরকারি সংস্থা, ৩৭টি এক্সপোর্ট প্রোমোশন কাউন্সিল, ৫০০টি সার্টিফিকেশন, ১০ হাজার পণ্য, ১৬০ বিলিয়ন অর্থমূল্যের বাজার নিয়ে ভারতের লজিস্টিক্স ক্ষেত্র খুব জটিল। এর সঙ্গে যুক্ত ১ কোটি ২০ লক্ষ মানুষের কর্মসংস্থান, ২০০টি জাহাজ সংস্থা, ৩৬টি লজিস্টিক্স পরিষেবা ইত্যাদি।
২০১৭-১৮-র অর্থনৈতিক সমীক্ষা অনুযায়ী, ভারতের লজিস্টিক্স ক্ষেত্র থেকে ২ কোটি ২০ লক্ষেরও বেশি মানুষের কর্মসংস্থান হয়। এই ক্ষেত্রের উন্নতি হলে লজিস্টিক্স খাতে অপ্রত্যক্ষ ব্যয় ১০ শতাংশ কমবে। ফলে, রপ্তানি ক্ষেত্রের বৃদ্ধি ঘটবে ৫-৮ শতাংশ। সমীক্ষা অনুযায়ী, আগামী দু’বছরে ভারতের লজিস্টিক্স বাজারের অর্থমূল্য দাঁড়াবে বর্তমানের ১৬০ বিলিয়ন ডলারের তুলনায় ২১৫ বিলিয়ন ডলার।
বাণিজ্য এবং শিল্প মন্ত্রক এই কারণেই লজিস্টিক্স নীতি তৈরি করছে যাতে ভারতের ব্যবসা-বাণিজ্যে প্রতিযোগিতা বৃদ্ধি পায়, আরও বেশি কর্মসংস্থান হয়, আন্তর্জাতিক ক্ষেত্রে ভারতের মান্যতা বাড়ে এবং লজিস্টিক্স হাব হিসেবে ভারতকে গড়ে তোলা যায়।
CG/AP/DM
(Visitor Counter : 107
প্রতিরক্ষামন্ত্রক
কিউআরএসএএম ব্যবস্থার দ্বিতীয় সফল উৎক্ষেপণমূলক পরীক্ষা
নয়াদিল্লি, ১৭ নভেম্বর, ২০২০
ক্যুইক রিঅ্যাকশন সার্ফেস টু এয়ার মিসাইল  ব্যবস্থাপনা আরও একবার সফলভাবে উৎক্ষেপিত হয়েছে। ভূমি থেকে আকাশে উৎক্ষেপিত ক্ষেপণাস্ত্রটি সফলভাবে তার লক্ষ্যবস্তুতে আঘাত হানতে পেরেছে। ওড়িশার চাঁদিপুর উপকূলে বিকেল ৩-৪২ মিনিটে এই উৎক্ষেপণ চালানো হয়েছে। মানববিহীন জেট টার্গেট – বাঁশি-কে সফলভাবে কিউআরএসএএম আঘাত হেনেছে।
কম্পিউটারের মাধ্যমে স্বয়ংক্রিয়ভাবে ক্ষেপণাস্ত্রটি উৎক্ষপণ করা হয়। এক্ষেত্রে রেডারের সাহায্যে তাকে নিয়ন্ত্রণ করা হয়েছিল। কিউআরএসএএম ব্যবস্থাপনায় দেশীয় প্রযুক্তিতে উদ্ভাবিত সবরকমের সামগ্রী ব্যবহার করা হয়েছে। এর দ্বিতীয় পরীক্ষাটিও সফল হয়েছে। প্রথম পরীক্ষা ১৩ই নভেম্বর হয়েছিল। প্রতিরক্ষা মন্ত্রী শ্রী রাজনাথ সিং এই সফল পরীক্ষার জন্য ডিআরডিও-র সমস্ত বৈজ্ঞানিকদের অভিনন্দন জানিয়েছেন। প্রতিরক্ষা মন্ত্রকের গবেষণা ও উন্নয়ন শাখার সচিব ডঃ জি সতীশ রেড্ডি, যিনি ডিআরডিও-র চেয়ারম্যানও, তিনিও কিউআরএসএএম প্রকল্পের সঙ্গে যুক্ত সকলকে দ্বিতীয় এই সফল পরীক্ষার জন্য অভিনন্দন জানান।
প্রধানমন্ত্রীরদপ্তর
২০২২ ব্যাচের আইএফএস অফিসার প্রশিক্ষণার্থীদের প্রধানমন্ত্রীর সঙ্গে সাক্ষাৎ
নতুন দিল্লি, ২৫ জুলাই, ২০২৩
২০২২ ব্যাচের ইন্ডিয়ান ফরেন সার্ভিস -এর অফিসার প্রশিক্ষণার্থীরা আজ ৭, লোককল্যাণ মার্গে গিয়ে প্রধানমন্ত্রী শ্রী নরেন্দ্র মোদীর সঙ্গে সাক্ষাৎ করেন।
প্রধানমন্ত্রী তাঁদের সঙ্গে বিভিন্ন বিষয় নিয়ে মত বিনিময় করেন এবং সরকারি চাকরিতে যোগদানের পর তাঁদের অভিজ্ঞতা সম্পর্কে জানতে চান। প্রশিক্ষণকালে গ্রাম সফর, ভারত দর্শন সহ বিভিন্ন ক্ষেত্রে তাঁদের অভিজ্ঞতা প্রধানমন্ত্রীর সঙ্গে ভাগ করে নেন আইএফএস অফিসাররা। জলজীবন মিশন এবং প্রধানমন্ত্রী আবাস যোজনার মতো জনকল্যাণমূলক প্রকল্পগুলি মানুষের জীবনে কী ধরনের পরিবর্তন এনেছে, সে সম্পর্কে প্রধানমন্ত্রীকে অবহিত করেন তাঁরা।
সরকারের জনকল্যাণমূলক প্রকল্পগুলির সাফল্য এবং কোনোরকম বৈষম্য না রেখেই কীভাবে এই সব প্রকল্প গরিব মানুষের কাছে পৌঁছে দেওয়া হচ্ছে, সে সম্পর্কে অফিসারদের জানান প্রধানমন্ত্রী। দেশের উন্নয়নের পক্ষে সহায়ক উচ্চাকাঙ্ক্ষী জেলা প্রকল্প সম্পর্কে জানার জন্য প্রধানমন্ত্রী তাঁদেরকে পরামর্শ দেন।
প্রধানমন্ত্রী ভারতের জি২০ সভাপতিত্ব নিয়েও তাঁদের সঙ্গে আলোচনা করেন এবং জি২০-র বিভিন্ন বৈঠকে তাঁদের যোগদানের অভিজ্ঞতা সম্পর্কে জানতে চান তিনি। পরিবেশগত বিভিন্ন বিষয় সম্পর্কে বলতে গিয়ে প্রধানমন্ত্রী মিশন লাইফ -এর কথা উল্লেখ করেন এবং বলেন যে, প্রত্যেক মানুষের জীবনযাত্রায় পরিবর্তনের মাধ্যমে জলবায়ু পরিবর্তনের চ্যালেঞ্জের মোকাবিলা করা সম্ভব।
CG/MP/SKD/ ReleaseID: 1942573/ 26 July, 2023 / W- 193
(
অর্থমন্ত্রক
কেন্দ্রীয় অর্থ ও কর্পোরেট বিষয়ক মন্ত্রী শ্রীমতী নির্মলা সীতারমন রাষ্ট্রায়ত্ত ব্যাঙ্কগুলির সংযুক্তিকরণের পরিকল্পনার কথা জানালেন
নতুনদিল্লি, ৩০ আগস্ট, ২০১৯
অর্থ ও কর্পোরেট বিষয়ক মন্ত্রী শ্রীমতী নির্মলা সীতারমন আজ নতুনদিল্লিতে জানিয়েছেন, দশটি রাষ্ট্রায়ত্ত ব্যাঙ্ককে সংযুক্ত করে চারটি ব্যাঙ্ক করা হবে।
মন্ত্রী জানান, ওরিয়েন্টাল ব্যাঙ্ক অফ কমার্স এবং ইউনাইটেড ব্যাঙ্ক অফ ইন্ডিয়া-কে পাঞ্জাব ন্যাশনাল ব্যাঙ্কের সঙ্গে সংযুক্ত করা হবে। কানাড়া ব্যাঙ্ক এবং সিন্ডিকেট ব্যাঙ্ককে যুক্ত করে একটি ব্যাঙ্ক করা হবে। ইউনিয়ন ব্যাঙ্ক অফ ইন্ডিয়া, অন্ধ্র ব্যাঙ্ক ও কর্পোরেশন ব্যাঙ্ক মিশে একটি ব্যাঙ্ক হবে। অন্যদিকে এলাহাবাদ ব্যাঙ্ক এবং ইন্ডিয়ান ব্যাঙ্ককে যুক্ত করা হবে।
সাংবাদিকদের সঙ্গে কথা প্রসঙ্গে শ্রীমতী সীতারমন জানান, দেশের অর্থনীতিকে পাঁচ লক্ষ কোটি মার্কিন ডলারের সমতুল অর্থনীতিতে পরিণত করার লক্ষ্যে সরকার একটি মজবুত আর্থিক ব্যবস্থা গড়ে তুলতে চায়। সেই লক্ষ্যে রাষ্ট্রায়ত্ত ব্যাঙ্কগুলির সংযুক্তিকরণের এই ব্যাপক পরিকল্পনা নেওয়া হয়েছে।
Link of Final Presentation 30.8.2019 FM's Conference
SSS/CB
(Visitor Counter : 83
জাহাজচলাচলমন্ত্রক
জাতীয় জলপথে পণ্য পরিবহণ
নয়াদিল্লি, ২৫ মার্চ, ২০২২
জাতীয় জলপথে ২০৩০ সালের মধ্যে ২০০ মিলিয়ন মেট্রিক টন পণ্য পরিবহণে যে লক্ষ্য ধার্য হয়েছে, তা অর্জনে ২০২৪-২৫ এ ১২০ মিলিয়ন মেট্রিক টন পণ্য পরিবহণের পরিকল্পনা নেওয়া হয়েছে। ২০২০-২১ এ জাতীয় জলপথে পণ্য পরিবহণের পরিমাণ ছিল ৮৩.৬১ মিলিয়ন মেট্রিক টন। ২ নম্বর জাতীয় জলপথ  দিয়ে ২০২০-২১ এ পণ্য পরিবহণের পরিমাণ ছিল ০.৩১ মিলিয়ন মেট্রিক টন। ২০২১-২২ এর ফেব্রুয়ারি মাস পর্যন্ত এই জলপথে ০.৩৭ মিলিয়ন মেট্রিক টন পণ্য পরিবহণ হয়েছে। ২০২৪-২৫ নাগাদ ২ নম্বর জাতীয় জলপথ দিয়ে ০.৬০ মিলিয়ন মেট্রিক টন পণ্য পরিবহণের লক্ষ্য স্থির হয়েছে।
বিশ্ব ব্যাঙ্কের সহায়তায় ভারতীয় অভ্যন্তরীণ জলপথ কর্তৃপক্ষ জল বিকাশ মার্গ কর্মসূচি রূপায়ণ করছে। এই কর্মসূচি রূপায়ণের উদ্দেশ্য হ’ল – গঙ্গানদীর হলদিয়া থেকে বারাণসী পর্যন্ত ১ নম্বর জাতীয় জলপথে নৌ-পরিবহণ ক্ষমতা আরও বাড়ানো।
লোকসভায় এক লিখিত জবাবে একথা জানান বন্দর, জাহাজ পরিবহণ ও জলপথ মন্ত্রী শ্রী সর্বানন্দ সোনোয়াল।
CG/BD/SB
(Visitor Counter : 104
ক্রেতা, খাদ্যএবংগণবন্টনমন্ত্রক
সিট বেল্ট অ্যালার্ম স্টপার ক্লিপ বিক্রির জন্য ৫টি শীর্ষস্থানীয় ই-কমার্স প্ল্যাটফর্মের বিরুদ্ধে নির্দেশিকা জারি করলো কেন্দ্র
এই ক্লিপগুলি উপভোক্তা স্বার্থ সংরক্ষণ আইন ২০১৯ – এর সঙ্গে সাযুজ্যপূর্ণ নয় এবং গাড়ির যাত্রীদের জীবনের নিরাপত্তার ক্ষেত্রে উপযুক্ত নয়
১৩ হাজার ১১৮টি সিট বেল্ট অ্যালার্ম স্টপার ক্লিপ বিক্রয়যোগ্য পণ্যের অনুমোদিত তালিকা থেকে বাদ দেওয়া হ’ল
নয়াদিল্লি, ১২ মে, ২০২৩
উপভোক্তা স্বার্থ সংরক্ষণ আইন ২০১৯ – এর সংস্থান লঙ্ঘন করে গাড়ির সিট বেল্ট অ্যালার্ম স্টপার ক্লিপ বিক্রির জন্য ৫টি শীর্ষস্থানীয় ই-কমার্স প্ল্যাটফর্মের বিরুদ্ধে নির্দেশিকা জারি করলো কেন্দ্র। এই ক্লিপগুলি যাত্রীর নিরাপত্তা রক্ষার প্রশ্নে উপযুক্ত নয়। কারণ, যাত্রীরা সিট বেল্ট না ব্যবহার করলে এই ক্লিপগুলি অ্যালার্মের শব্দ ঢেকে দেয়।
সিসিপিএ – এর মুখ্য কমিশনার শ্রীমতী নিধি খারে অ্যামাজন, ফ্লিপকার্ট, স্ন্যাপডিল, শপক্লুজ এবং মিশোফরের বিরুদ্ধে এই নির্দেশিকা জারি করেছেন।
কেন্দ্রীয় উপভোক্তা বিষয়ক দপ্তরের মাধ্যমে কেন্দ্রীয় সড়ক ও পরিবহণ মন্ত্রকের একটি চিঠি থেকে এইসব সিট বেল্ট অ্যালার্ম স্টপার ক্লিপ বিক্রির বিষয়টি সিসিপিএ – এ জানতে পারে। ঐ চিঠিতে এই ধরনের সরঞ্জাম বিক্রেতাদের বিরুদ্ধে ব্যবস্থা নেওয়ার অনুরোধ জানানো হয়। এছাড়া, ১৯৮৯ সালের কেন্দ্রীয় মোটর যান বিধির ১৩৮ ধারানুযায়ী গাড়ির যাত্রীদের সিট বেল্ট পরা বাধ্যতামূলক। কিন্তু তা সত্ত্বেও অনলাইনে ঐসব সরঞ্জাম বিক্রি চলছিল, যা যাত্রীদের নিরাপত্তার ক্ষেত্রে যথেষ্ট বিপজ্জনক।
উল্লেখ্য, যাত্রীরা সিট বেল্ট না ব্যবহার করলে গাড়ি দুর্ঘটাগ্রস্ত হলে বিমার টাকা পেতেও অসুবিধা হয়। সেক্ষেত্রে বিমা সংস্থাগুলি সিট বেল্ট ব্যবহার না করার কারণ দেখিয়ে মুখ ফিরিয়ে থাকতে পারে। অন্যদিকে, সিট বেল্ট ব্যবহার করলে দুর্ঘটনার সময় এয়ার ব্যাগ যাত্রীদের আঘাত অনেকগুণ কমিয়ে দেয়।
যাত্রীদের নিরাপত্তা রক্ষা সিসিপিএ – এর শীর্ষ অগ্রাধিকার। সেজন্য সিসিপিএ বিষয়টি নিয়ে তদন্ত শুরু করে এবং তার রিপোর্টের উপর ভিত্তি করে সংশ্লিষ্ট ই-কমার্স প্ল্যাটফর্মগুলিকে সিট বেল্ট অ্যালার্ম স্টপার বিক্রি বন্ধ করার নির্দেশ দেওয়া হয়। যেসব বিক্রেতা এইসব সরঞ্জাম বিক্রি করছেন, তাঁদের সম্পর্কেও জানতে চায় সিসিপিএ। তাদের নির্দেশের উপর ভিত্তি করেই ই-কমার্স প্ল্যাটফর্মগুলির বিক্রয়যোগ্য পণ্যের তালিকা থেকে ১৩ হাজার ১১৮টি সিট বেল্ট অ্যালার্ম স্টপারকে বাদ দেওয়া হয়েছে।
পরিসংখ্যানের প্রকাশ যে, সিট বেল্ট না পরার কারণে ২০২১ সালে সড়ক দুর্ঘটনায় ১৬ হাজারেরও বেশি মানুষ প্রাণ হারিয়েছিলেন। এদের মধ্যে ৮ হাজার ৪৩৮ জন ছিলেন গাড়ির চালক। সিট বেল্ট না পরায় দুর্ঘটনায় আহত হয়েছিলেন ৩৯ হাজার ২৩১ জন। দেখা যাচ্ছে যে, হতাহতদের এক-তৃতীয়াংশেরও বেশি ১৮ থেকে ৪৫ বছর বয়সী।
গাড়ির সিট বেল্ট অ্যালার্ম স্টপার বিক্রি বন্ধের জন্য সিসিপিএ সব রাজ্যের মুখ্যসচিব, জেলাশাসক এবং সংশ্লিষ্ট পক্ষগুলিকে যথাযথ ব্যবস্থা নিতে বলেছে। এই কাজ কতদূর এগিয়েছে, সে বিষয়েও রিপোর্ট চেয়েছে সিসিপিএ।
PG/AC/SB
(
বৈদ্যুতিন ও তথ্যপ্রযুক্তি মন্ত্রক
“ভারতের নেতৃত্বে জি-২০-তে ডিপিআই সংজ্ঞা, কাঠামো এবং নীতি নিয়ে বৈশ্বিক স্তরে ঐতিহাসিক ঐকমত্য হয়েছে” : কেন্দ্রীয় প্রতিমন্ত্রী রাজীব চন্দ্রশেখর
নতুন দিল্লি, ৫ সেপ্টেম্বর ২০২৩
কেন্দ্রীয় দক্ষতা উন্নয়ন, উদ্যোগ, ইলেক্ট্রনিক্স এবং তথ্য প্রযুক্তি প্রতিমন্ত্রী শ্রী রাজীব চন্দ্রশেখর ডিজিটাল অর্থনীতি বিষয়ক মন্ত্রীদের বৈঠকে উল্লেখযোগ্য অগ্রগতির বিষয়ে আজ সংবাদ মাধ্যমের সঙ্গে আলোচনা করেন। অগাস্ট মাসে এই বৈঠকে ভারতের সভাপতিত্বে জি-২০-তে ডিজিটাল অর্থনীতি বিষয়ক মন্ত্রীদের বৈঠকে ভবিষ্যতের লক্ষ্যে ডিজিটাল জন পরিকাঠামোকে  কিভাবে কার্যকরী রূপ দেওয়া যায় সে বিষয়ে যুগান্তকারী ঐকমত্য গড়ে ওঠে।
শ্রী রাজীব চন্দ্রশেখর বলেন, জি-২০ গোষ্ঠীভুক্ত রাষ্ট্রগুলি তিনটি মূল বিষয়ের ওপর আলোকপাত করেছে তা হল – ডিজিটাল জন পরিকাঠামো, সাইবার সুরক্ষা এবং ডিজিটাল দক্ষতা বিকাশ।
ডিপিআই-এর সংজ্ঞা, কাঠামো এবং নীতি সংক্রান্ত বিষয়ে এযাবৎ কালে এই প্রথম এক বৈশ্বিক ঐকমত্য গড়ে উঠেছে। জি-২০-র ক্ষেত্রে এই আলোচনা এক ভিন্ন মাত্রা পেয়েছে। বিষয়গত পর্যালোচনার ক্ষেত্রে ভারত রাষ্ট্র হিসেবে আর্থিক অগ্রগতি এবং শ্রীবৃদ্ধির ক্ষেত্রে প্রযুক্তিকে হাতিয়ার করেছে এবং তার যথাযথ ব্যবহার করেছে। যে সমস্ত দেশগুলি পিছিয়ে রয়েছে, তারা প্রত্যক্ষ করছে যে ভারত কতখানি সুচারু ভাবে এবং দক্ষতার সঙ্গে ডিপিআই-এর ক্ষেত্রে অগ্রবর্তী ভূমিকা নিয়েছে। সর্বতোভাবে ভারত যেভাবে ডিজিটাল পরিকাঠামো ব্যবহার করছে, তারাও অনুরূপ পথ অনুসরণ করতে চায়। জি-২০র পরিমন্ডলে এই আলোচনাচক্রের মাধ্যমে কিভাবে অন্তর্ভুক্তির হাতিয়ার হিসেবে, বিশেষত গ্লোবাল সাউথের দেশগুলির ক্ষেত্রে ডিপিআই কতখানি কার্যকরি ভূমিকা নিতে পারে তা নিয়ে ঐকমত্য গড়ে উঠেছে বলে মন্ত্রী জানান।
আর্মেনিয়া, সিয়েরা লিওন, সুরিনাম, অ্যান্টিগুয়া, বার্বাডোজ, ত্রিমিদাদ এবং ট্যোবাগো, পাপুয়া নিউগিনি এবং মরিশাসের মত দেশগুলির সঙ্গে ভারত আটটি সমঝোতাপত্র স্বাক্ষর করেছে। যার মধ্য দিয়ে ভারত তাদেরকে নিখরচায় সর্বতোভাবে ইন্ডিয়া স্ট্যাক এবং ডিপিআই-এর ব্যবহারের সুযোগ দেবে। এই দেশগুলি এখন থেকে এর ফলে তাদের সীমা ক্ষেত্রে এইসব সুযোগের সদ্ব্যবহার করতে পারবে এবং তাদের নিজস্ব উদ্ভাবনী পরিমণ্ডল গড়ে তুলতে সক্ষম হবে।
ডিপিআই ছাড়াও তিনি সাইবার নিরাপত্তার বিষয়টিকে বিভিন্ন দেশ যেভাবে অগ্রাধিকার দিচ্ছে তাও তুলে ধরেন। দ্রুত ক্রমবর্ধমান অর্থনীতির ক্ষেত্রে এর কতখানি গুরুত্ব সেই বিষয়টিরও গুরুত্ব দেন তিনি। শ্রী রাজীব চন্দ্রশেখর বলেন, সাইবার নিরাপত্তার বিষয়ে জি-২০ ডিজিটাল অর্থনীতি বিষয়ক মন্ত্রীদের বৈঠকে ব্যবসা-বাণিজ্যের নিরাপত্তার ক্ষেত্রে এর গুরুত্ব কত অপরিসীম তা নিয়েও বিস্তারিত আলোচনা হয়েছে। বিশ্ব অর্থনীতি এবং অর্থনৈতিক প্রগতির এক বৃহত্তর আধার হিসেবে ডিজিটাল অর্থনীতি পরিপূরক ভূমিকা নেওয়ায় বিশ্বের সমস্ত দেশের ক্ষেত্রেই সাইবার নিরাপত্তা একটি গুরুত্বপূর্ণ বিষয় হিসেবে দেখা দিচ্ছে।
তৃতীয় যে বিষয়টি ঐকমত্য গড়ে উঠেছে তা হল ডিজিটাল দক্ষতা প্রসার। মন্ত্রী বলেন, কোভিড পরবর্তী ডিজিটাল বিশ্বে সমস্ত দেশগুলির ক্ষেত্রে ডিজিটাল দক্ষতা প্রসার সুনিশ্চিত করা এবং তরুণ সম্প্রদায়কে সে ব্যাপারে দক্ষ করে তোলা অত্যন্ত আবশ্যক হয়ে দেখা দিয়েছে।
কোভিড পরবর্তী ডিজিটাল বিশ্বে ডিজিটাল দক্ষতার বিষয়টি উত্তরোত্তর প্রয়োজনীয় হিসেবে দেখা দিচ্ছে। আমাদের তরুণ সম্প্রদায়কে ডিজিটাল ক্ষেত্রে দক্ষ করে গড়ে তুলতে ভারতীয় মেধা যে নিয়োজিত, তা আলোচনায় বারবার ওঠে এসেছে। অনেক দেশই এক অন্যের সঙ্গে যৌথভাবে এবং ভারতের সঙ্গে ঐকমত্যের ভিত্তিতে ডিজিটাল সক্ষমতা এবং আগামী দশকের চ্যালেঞ্জের মোকাবিলায় ভবিষ্যৎ বান্ধব দক্ষতা বিকাশের লক্ষ্যে এগোতে চায় বলেও শ্রী রাজীব চন্দ্রশেখর জানিয়েছেন।
AC/AB/AS/
(